Ivar Nørgaard
Ivar Nørgaard, 22.7.1922-3.11.2011, dansk politiker. Ivar Nørgaard var medstifter af og næstformand for den socialdemokratiske studenterorganisation Frit Forum indtil 1945.
Han blev cand.polit. i 1947, var 1955-61 forstander for Esbjerg Højskole og 1961-65 chefredaktør ved Aktuelt; 1966-94 var han MF.
Ivar Nørgaard var økonomiminister 1965-68, 1967-68 tillige minister for europæiske markedsanliggender, dernæst minister for udenrigsøkonomi, europæiske markedsanliggender og nordiske anliggender 1971-73, minister for udenrigsøkonomi og nordiske anliggender 1975-77, handelsminister 1977-78, miljøminister 1978-79, økonomiminister og miljøminister 1979-80 samt økonomiminister 1980-82; 1974-75 var han desuden medlem af og vicepræsident i EF-Parlamentet.
Ivar Nørgaard øvede betydelig indflydelse på dansk markedspolitik, men bibeholdt en vis skepsis over for EF. Han sluttede sin politiske karriere som formand for Folketingets Markedsudvalg 1991-94 og blev i 1992 formand for Pensionisternes Samvirke.
Ivar Nørgaard skrev flere let tilgængelige værker om økonomi, bl.a. Focus på nationaløkonomien (1964) og Din løn og samfundets økonomi (1970).